《送刘王事北上》
元代·卫仁近

晓漏沈沈禁籞清，内班初进佩环鸣。九重日月明金殿，四海车书会玉京。

天子龙飞乾道正，宰臣鹄立泰阶平。几时我亦观光去，醉插宫花出凤城。

作者简介：松江华亭人。字叔刚，一字子刚。好学能文，尤工书。顺帝至正间，吴兴守将送米百斛，举为幕官，辞而不受。张士诚辟延宾馆，聘之，亦谢免。授书里中。卒年四十七。有《敬聚斋集》。